En mands reparationer på en motorcykel skulle vise sig at være forgæves, da motorcyklen efterfølgende brød i brand tidligere i dag.

Det gik galt, da en mand torsdag morgen reparerede på en motorcykel i sin garage i Sindal. Motorcyklen brød i brand, og det fik manden til at tilkalde beredskabet, imens han også selv forsøgte at slukke branden. -	Han havde afmonteret karburatoren, og så var der opstået benzindampe. Idet han så startede motorcyklen, så opstod der en eksplosionsagtig brand, siger Bo Isaksen, som er indsatsleder ved Nordjyllands Beredskab. Da brandmændene fra stationen i Sindal ankom, sendte de et røgdykkerhold ind i garagen, der hurtigt fik slukket branden på Mosbjergvej. Branden gik således kun udover den garage, som den opstod i. Nordjyllands Beredskab er stadig på stedet for at efterslukke ilden i garagen. - Det er særligt fronten af garagen, der har taget skade af branden, men heldigvis handlede manden meget hurtigt, så ilden ikke spredte sig, siger indsatslederen. Manden blev forbrændt på sin hånd og modtog behandling på stedet.